Ministerstvo pôdohospodárstva a rozvoja vidieka

Slovenskej republiky

ako Riadiaci orgán pre Integrovaný regionálny operačný program

vyhlasuje

V Ý Z V U

na predkladanie žiadostí o nenávratný finančný príspevok na zlepšenie dostupnosti k infraštruktúre TEN-T a cestám I. triedy s dôrazom na rozvoj multimodálneho dopravného systému

Kód výzvy: IROP-PO1-SC11-2016-11

.........................................................

Gabriela Matečná

Ministerka pôdohospodárstva a rozvoja vidieka

Slovenskej republiky

1. **Formálne náležitosti:**

**Operačný program:** Integrovaný regionálny operačný program (ďalej aj „IROP”)

**Prioritná os:** 1 – Bezpečná a ekologická doprava v regiónoch

**Investičná priorita:** 1.1 – Posilnenie regionálnej mobility prepojením sekundárnych a terciárnych uzlov s infraštruktúrou TEN-T vrátane multimodálnych uzlov

**Špecifický cieľ:** 1.1 - Zlepšenie dostupnosti k infraštruktúre TEN-T a cestám I. triedy s dôrazom na   
rozvoj multimodálneho dopravného systému

**Schéma štátnej pomoci/Schéma pomoci de minimis:** neuplatňuje sa

**Fond:** Európsky fond regionálneho rozvoja (ďalej aj „EFRR”)

* 1. **Poskytovateľ**

Názov: **Ministerstvo pôdohospodárstva a rozvoja vidieka SR** ako riadiaci orgán pre Integrovaný regionálny operačný program (ďalej aj “RO pre IROP”)

Adresa: Dobrovičova 12

812 66 Bratislava

* 1. **Dĺžka trvania výzvy na predkladanie žiadosti o nenávratný finančný príspevok**

Typ výzvy: otvorená

Dátum vyhlásenia: 30. 11. 2016

Dátum uzavretia: RO pre IROP uzavrie výzvu na predkladanie žiadostí o nenávratný finančný príspevok (ďalej aj „výzva“) v prípade vyčerpania finančných prostriedkov alokovaných na výzvu, alebo rozhodnutím RO pre IROP o zrušení výzvy, a to v závislosti od toho, ktorá skutočnosť nastane skôr. V zmysle § 17, ods. 8) zákona o príspevku EŠIF informácia o zrušení výzvy, zdôvodnenie jej zrušenia a presný dátum zrušenia výzvy bude zverejnená na webovom sídle RO pre IROP [www.mpsr.sk](http://www.mpsr.sk).

* 1. **Indikatívna výška finančných prostriedkov vyčlenených na výzvu (zdroje EÚ)**

Indikatívna výška finančných prostriedkov alokovaných na výzvu predstavuje **144 886 395** EUR (zdroj EU), ktorá je stanovená podľa územnej príslušnosti na základe analýzy samosprávnych krajov vychádzajúcich z Regionálnych integrovaných územných stratégií (RIÚS) nasledovne:

|  |  |  |  |
| --- | --- | --- | --- |
| Samosprávny kraj | Alokácia na kraj  (zdroj EÚ) | Alokácia pre RIÚS  (zdroj EÚ) | Alokácia pre MFO[[1]](#footnote-2)  (zdroj EÚ) |
| Bratislavský | 6 930 000 | 3 930 000 | 3 000 000 |
| Trnavský | 10 434 056 | 10 221 556 | 212 500 |
| Nitriansky | 19 000 000 | 19 000 000 | 0 |
| Trenčiansky | 17 500 000 | 17 250 000 | 250 000 |
| Banskobystrický | 20 525 000 | 20 525 000 | 0 |
| Žilinský | 10 705 544 | 10 705 544 | 0 |
| Prešovský | 18 028 595 | 15 053 595 | 2 975 000 |
| Košický | 41 763 200 | 18 275 000 | 23 488 200 |
| **SPOLU** | **144 886 395** | **114 960 695** | **29 925 700** |

K výške zdrojov EÚ je vyčlenená príslušná výška finančných prostriedkov zo štátneho rozpočtu v súlade   
so Stratégiou financovania Európskych štrukturálnych a investičných fondov pre programové obdobie   
2014 – 2020 (ďalej len „Stratégia financovania EŠIF“), ktorá je zverejnená na webovom sídle [www.finance.gov.sk](http://www.finance.gov.sk/). Zdroje EÚ a zdroje štátneho rozpočtu tvoria spolu nenávratný finančný príspevok.

Poskytovateľ je v súlade s § 17 ods. 7 zákona o príspevku z EŠIF[[2]](#footnote-3) oprávnený kedykoľvek v priebehu trvania výzvy zmeniť indikatívnu výšku finančných prostriedkov vyčlenených na výzvu. Prípadná zmena indikatívnej výšky finančných prostriedkov alokovaných na výzvu, vrátane zdôvodnenia tejto zmeny bude zverejnená na webovom sídle RO pre IROP [www.mpsr.sk](http://www.mpsr.sk).

* 1. **Financovanie projektu**

Financovanie celkových oprávnených výdavkov projektu je v rámci tejto výzvy realizované v súlade   
s pravidlami stanovenými v Stratégii financovania Európskych štrukturálnych a investičných fondov   
pre programové obdobie 2014 - 2020, a to nasledovne:

|  |  |  |  |  |
| --- | --- | --- | --- | --- |
| **Kategória regiónu** | **Žiadateľ** | **Výška príspevku zo zdrojov IROP** | | **Výška spolufinancovania zo zdrojov prijímateľa**  **(% z COV)** |
| **zdroje EÚ (EFRR)**  **(% z COV)** | **Štátny rozpočet**  **(% z COV)** |
| menej rozvinutý región | * samosprávny kraj ako vlastník ciest II. a III. triedy * Mesto Košice ako vlastník ciest II. a III. triedy | 85 | 10 | 5 |
| viac rozvinutý región | * samosprávny kraj ako vlastník ciest II. a III. triedy * Hlavné mesto SR Bratislava ako vlastník ciest II. a III. triedy | 50 | 45 | 5 |

COV – celkové oprávnené výdavky

* 1. **Časový harmonogram konania o žiadosti o nenávratný finančný príspevok**

Žiadateľ môže predložiť žiadosť o nenávratný finančný príspevok (ďalej aj „ŽoNFP“) kedykoľvek   
od vyhlásenia výzvy až do uzavretia výzvy. Doručením ŽoNFP riadiacemu orgánu pre IROP (ďalej aj „RO pre IROP“) na základe vyhlásenej výzvy začína v zmysle § 19, ods. 2) zákona o príspevku z EŠIF konanie o ŽoNFP[[3]](#footnote-4). Konanie o ŽoNFP (proces schvaľovania) v zmysle EŠIF zahŕňa administratívne overenie, odborné hodnotenie a výber ŽoNFP a opravné prostriedky (neobligatórna časť procesu). Celý proces konania o ŽoNFP je popísaný v Príručke pre žiadateľa IROP (ďalej len „Príručka pre žiadateľa”), ktorá tvorí prílohu č. 3 tejto výzvy.

Schvaľovanie ŽoNFP prebieha systémom hodnotiacich kôl. Možnosť priebežného predkladania žiadostí   
o NFP nie je obmedzená stanovenými konečnými termínmi jednotlivých hodnotiacich kôl.

Termíny jednotlivých hodnotiacich kôl pre túto výzvu sú stanovené v intervale spravidla **3 mesiacov**, pričom tento interval zohľadňuje počet prijatých ŽoNFP a primeraný časový limit na ich schvaľovanie.

**S cieľom optimalizovať proces schvaľovania ŽoNFP si RO pre IROP vyhradzuje právo počas trvania výzvy aktualizovať konečné termíny jednotlivých hodnotiacich kôl, resp. upraviť interval   
konečných termínov hodnotiacich kôl.** **Aktualizácia termínov hodnotiacich kôl predstavuje zmenu formálnych náležitostí výzvy.**

**Stanovené hodnotiace kolá:**

|  |  |  |
| --- | --- | --- |
| **Uzavretie**  **hodnotiaceho**  **kola 1** | **Uzavretie**  **hodnotiaceho**  **kola 2** | **Ďalšie hodnotiace kolá budú uzatvárané spravidla**  **v trojmesačnom intervale do vyčerpania alokácie** |
| 28.02.2017 | 31.05.2017 |

Žiadateľ je o výsledku konania o predloženej ŽoNFP informovaný prostredníctvom rozhodnutia RO   
pre IROP o schválení ŽoNFP, o neschválení ŽoNFP alebo rozhodnutím o zastavení konania o ŽoNFP (ďalej aj „rozhodnutie“).

Žiadosti o NFP budú vyhodnocované v rámci jednotlivých hodnotiacich kôl výzvy, v ktorých budú predložené. RO pre IROP vydá rozhodnutia pre všetky ŽoNFP prijaté v rámci príslušného hodnotiaceho kola rozhodnutia najneskôr **do 35 pracovných dní od konečného termínu uzavretia príslušného hodnotiaceho kola**. V prípade, ak z objektívnych dôvodov nebude môcť byť ukončené konanie o ŽoNFP vo vyššie uvedenom termíne, a ak RO pre IROP bude udelená výnimka z maximálnej dĺžky schvaľovacieho procesu, lehota môže byť predĺžená[[4]](#footnote-5). Na základe uvedenej výnimky si RO vyhradzuje právo na predĺženie lehoty na vydanie rozhodnutia o ŽoNFP. Informáciu o predĺžení lehoty na vydanie rozhodnutia zverejní RO pre IROP na svojom webovom sídle [www.mpsr.sk](http://www.mpsr.sk/). Podrobnosti o procese schvaľovania ŽoNFP sú uvedené v Príručke pre žiadateľa.

Do lehoty na vydanie rozhodnutia sa nezapočítava lehota potrebná na predloženie chýbajúcich náležitostí zo strany žiadateľa. V prípade, ak na základe preskúmania ŽoNFP a jej príloh vzniknú pochybnosti   
o pravdivosti alebo úplnosti ŽoNFP alebo jej príloh, RO pre IROP zašle žiadateľovi Výzvu na doplnenie ŽoNFP, čím poskytne žiadateľovi možnosť využiť tzv. klarifikáciu, na základe ktorej môže   
v stanovenej lehote odstrániť nedostatky dokumentácie ŽoNFP.

**Táto výzva je vyhlásená vo forme otvorenej výzvy, ktorej uzavretie nastane vyčerpaním finančných prostriedkov vyčlenených na výzvu, alebo rozhodnutím RO pre IROP o zrušení výzvy podľa časti 1.2 výzvy v závislosti od toho, ktorá skutočnosť nastane skôr.**

Na webovom sídle IROP [www.mpsr.sk](http://www.mpsr.sk) bude počas trvania výzvy zverejnená informácia o aktuálnej disponibilnej indikatívnej výške finančných prostriedkov vyčlenených na výzvu podľa územnej príslušnosti uvedenej v bode 1.3 a aktuálne platný harmonogram hodnotiacich kôl. **Oznámenie o plánovanom uzavretí výzvy, a/alebo o vyčerpaní disponibilnej alokácie podľa územnej príslušnosti uvedenej v bode 1.3 bude zverejnené najneskôr mesiac pred plánovaným dátumom uzavretia výzvy.** Skutočný dátum uzavretia výzvy bude zverejnený na webovom sídle [www.mpsr.sk](http://www.mpsr.sk) s ohľadom na objem predložených žiadostí o NFP a disponibilnú indikatívnu výšku finančných prostriedkov vyčlenených na výzvu v súlade s alokáciou podľa územnej príslušnosti uvedenú v bode 1.3, pričom možnosť uzavretia výzvy nie je obmedzená konečnými termínmi jednotlivých hodnotiacich kôl.

* 1. **Miesto a spôsob podania žiadosti o NFP**

**Adresa doručenia na RO pre IROP:**

**Ministerstvo pôdohospodárstva a rozvoja vidieka SR**

Sekcia programov regionálneho rozvoja

Račianska 153/A

P. O. Box 1

830 03 Bratislava 33

Žiadateľ predkladá ŽoNFP RO pre IROP[[5]](#footnote-6) vrátane všetkých príloh v **elektronickej forme** prostredníctvom verejnej časti ITMS2014+ a zároveň v **tlačenej forme**. **Formulár ŽoNFP, ako aj zoznam povinných príloh ŽoNFP je uvedený v prílohe č. 1 výzvy a v Príručke pre žiadateľa[[6]](#footnote-7).**

ŽoNFP je možné predložiť na RO pre IROP (na vyššie uvedenú adresu) jedným z nasledovných spôsobov:

- osobne na podateľni RO pre IROP v pracovné dni v čase 8:00 – 15:30 hod., obedná prestávka od 12.00 do12.30 hod.,

- doporučenou poštovou prepravou,

- kuriérskou službou.

Žiadateľ je povinný predložiť ŽoNFP riadne, včas a vo forme určenej RO pre IROP[[7]](#footnote-8).

ŽoNFP vrátane všetkých povinných príloh je žiadateľ povinný predložiť v slovenskom jazyku, pokiaľ Príručka pre žiadateľa neurčuje iný jazyk ako akceptovateľný.

Rozhodujúcim dátumom na splnenie podmienky podať ŽoNFP včas je dátum odovzdania písomnej verzie ŽoNFP osobne na RO pre IROP (RO pre IROP o prijatí vystaví žiadateľovi potvrdenie s vyznačeným dátumom prijatia ŽoNFP) alebo dátum odovzdania na poštovú, resp. inú prepravu (zasielanie prostredníctvom kuriéra) najneskôr v posledný deň lehoty určenej na predkladanie ŽoNFP[[8]](#footnote-9).

Povinné prílohy ŽoNFP v tlačenej forme je potrebné očíslovať a zoradiť podľa číslovania uvedeného v prílohe č. 1 výzvy – Formulár ŽoNFP. V prípade, že príloha ŽoNFP sa skladá z viacerých podpríloh, je potrebné podprílohy riadne označiť, aby boli jednoznačným spôsobom identifikovateľné.

ŽoNFP je doručená v určenej forme, ak je formulár ŽoNFP doručený elektronicky prostredníctvom verejnej časti ITMS2014+ a zároveň ŽoNFP a jej prílohy sú doručené v písomnej forme.

Podmienky, ktoré musí žiadateľ splniť na to, aby bola ŽoNFP predložená riadne, včas a vo forme určenej RO pre IROP vrátane postupu pri získavaní prístupu žiadateľa do verejnej časti ITMS2014+ sú bližšie špecifikované v Príručke pre žiadateľa - kapitola 3.

V prípade, ak žiadateľ nepredloží ŽoNFP riadne, včas a v určenej forme RO pre IROP zastaví konanie o žiadosti.

* 1. **Kontaktné údaje poskytovateľa a spôsob komunikácie s poskytovateľom**

Informácie týkajúce sa tejto výzvy môžu žiadatelia o NFP získať od RO pre IROP na webovom sídle RO   
pre IROP [www.mpsr.sk](http://www.mpsr.sk) a zároveň jednou z nasledovných foriem:

1. **Písomnou formou** - žiadatelia môžu svoje otázky posielať na adresu RO pre IROP uvedenú v bode 1.6. tejto výzvy,
2. **Elektronickou formou** na e-mailovej adrese: [irop@land.gov.sk](mailto:zonfp@irop.sk)

Na žiadosti o informácie týkajúce sa tejto výzvy zasielané na RO pre IROP poštou alebo elektronicky odpovedá RO pre IROP písomne v lehote najneskôr 10 pracovných dní odo dňa doručenia žiadosti na RO pre IROP. Zároveň RO pre IROP priebežne uverejňuje na webovom sídle [www.mpsr.sk](http://www.mpsr.sk) najčastejšie kladené otázky a odpovede.

**RO pre IROP neposkytuje v procese konania o ŽoNFP žiadateľom žiadne informácie o priebehu schvaľovania ŽoNFP až do ich konečného informovania o výsledku schvaľovacieho procesu.**

Upozorňujeme žiadateľov, aby priebežne sledovali webové sídlo RO pre IROP [www.mpsr.sk](http://www.mpsr.sk), kde budú   
v prípade potreby zverejňované aktuálne informácie súvisiace s vyhlásenou výzvou.

1. **Podmienky poskytnutia príspevku**

Podmienky poskytnutia príspevku predstavujú súbor podmienok overovaných poskytovateľom v procese schvaľovania ŽoNFP (konanie o žiadosti podľa § 19 zákona o príspevku z EŠIF), ale aj počas platnosti   
a účinnosti zmluvy o poskytnutí NFP, ktoré musí žiadateľ/prijímateľ splniť na to, aby mu bol schválený   
a následne vyplatený príslušný nenávratný finančný príspevok.

Príspevok sa poskytuje prijímateľovi v súlade so zmluvou o poskytnutí NFP.

V nasledujúcej časti sú uvedené kategórie podmienok poskytnutia príspevku, znenie a popis podmienok poskytnutia príspevku a ich stručný popis (ak relevantné) [[9]](#footnote-10).

* 1. **Kategória podmienok poskytnutia príspevku: Oprávnenosť žiadateľa**

|  |  |  |
| --- | --- | --- |
| P.č. | Podmienka poskytnutia príspevku | Popis podmienky poskytnutia príspevku |
| 1 | **Právna forma** | Oprávnení žiadatelia:   * samosprávny kraj ako vlastník ciest II. a III. triedy, * Hlavné mesto SR Bratislava ako vlastník ciest II. a III. triedy, * Mesto Košice ako vlastník ciest II. a III. triedy.   Zároveň, ak je osoba konajúca v mene oprávneného žiadateľa odlišná od štatutárneho orgánu žiadateľa, musí byť riadne splnomocnená na výkon predmetných úloh. |
| **2** | **Podmienka nebyť dlžníkom na daniach** | Žiadateľ nie je, resp. nesmie byť dlžníkom na daniach. |
| **3** | **Podmienka nebyť dlžníkom poistného na zdravotnom poistení** | Žiadateľ nie je, resp. nesmie byť dlžníkom na zdravotnom poistení v žiadnej zdravotnej poisťovni poskytujúcej verejné zdravotné poistenie v SR. |
| **4** | **Podmienka nebyť dlžníkom na sociálnom poistení** | Žiadateľ nie je, resp. nesmie byť dlžníkom na sociálnom poistení. |
| **5** | **Podmienka zákazu vedenia výkonu rozhodnutia voči žiadateľovi**[[10]](#footnote-11) | Voči žiadateľovi nesmie byť vedený výkon rozhodnutia (nerelevantné pre ministerstvá, ostatné ústredné orgány štátnej správy a ostatné štátne rozpočtové organizácie) |
| **6** | **Podmienka, že žiadateľ nie je podnikom v ťažkostiach** | Žiadateľ nesmie byť podnikom v ťažkostiach[[11]](#footnote-12) . |
| **7** | **Podmienka, že voči žiadateľovi sa nenárokuje vrátenie pomoci na základe rozhodnutia EK, ktorým bola pomoc označená za neoprávnenú a nezlučiteľnú so spoločným trhom** | Voči žiadateľovi sa nenárokuje vrátenie pomoci na základe rozhodnutia Európskej komisie, ktorým bola pomoc označená za neoprávnenú a nezlučiteľnú so spoločným trhom. |
| **8** | **Podmienka finančnej spôsobilosti žiadateľa na spolufinancovanie projektu** | Žiadateľ musí byť finančne spôsobilý na spolufinancovanie projektu, t.j. preukázateľne zabezpečí spolufinancovanie projektu vo výške určenej vo výzve. Finančná spôsobilosť na spolufinancovanie projektu znamená, že žiadateľ má zabezpečené finančné prostriedky na spolufinancovanie výdavkov projektu. Výška spolufinancovania projektu zo strany žiadateľa sa stanovuje ako rozdiel medzi celkovými oprávnenými výdavkami projektu a žiadaným NFP. |
| **9** | **Podmienka, že žiadateľ má schválený program rozvoja a príslušnú územnoplánovaciu dokumentáciu** | Žiadateľ, ktorý je subjektom územnej samosprávy, má schválený program rozvoja a príslušnú územnoplánovaciu dokumentáciu v súlade s ustanovením § 7 ods. 6 a § 8 ods. 6 zákona o podpore regionálneho rozvoja[[12]](#footnote-13). |
| **10** | **Podmienka, že žiadateľ ani jeho štatutárny orgán, ani žiadny člen štatutárneho orgánu, ani prokurista/i, ani osoba splnomocnená zastupovať žiadateľa v konaní o ŽoNFP neboli právoplatne odsúdení za trestný čin korupcie, za trestný čin poškodzovania finančných záujmov Európskych Spoločenstiev, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny, alebo za trestný čin machinácie pri verejnom obstarávaní a verejnej dražbe** | Žiadateľ ani jeho štatutárny orgán, ani žiadny člen štatutárneho orgánu, ani prokurista/i, ani osoba splnomocnená zastupovať žiadateľa v konaní o ŽoNFP nemôžu byť právoplatne odsúdení za niektorý z trestných činov:   1. trestný čin poškodzovania finančných záujmov ES (§261-§263 Trestného zákona), 2. niektorý z trestných činov korupcie (§328 - § 336 Trestného zákona), 3. trestný čin legalizácie príjmu z trestnej činnosti (§ 233 - § 234 Trestného zákona), 4. trestný čin založenia, zosnovania a podporovania zločineckej skupiny (§296 Trestného zákona), 5. machinácie pri verejnom obstarávaní a verejnej dražbe (§ 266 až § 268 Trestného zákona). |

* 1. **Kategória podmienok poskytnutia príspevku: Oprávnenosť aktivít realizácie projektu**

|  |  |  |
| --- | --- | --- |
| P.č. | Podmienka poskytnutia príspevku | Popis podmienky poskytnutia príspevku |
| **11** | **Podmienka oprávnenosti aktivít projektu** | V rámci špecifického cieľa 1.1 – Zlepšenie dostupnosti k infraštruktúre TEN-T a cestám I. triedy s dôrazom na rozvoj multimodálneho dopravného systému sú pre túto výzvu oprávnené nasledovné aktivity:   1. rekonštrukcia a modernizácia ciest II. a III. triedy (výnimočne ciest III. triedy), 2. vypracovanie štúdií uskutočniteľnosti a vykonanie bezpečnostného auditu alebo inšpekcie.   Hlavné aktivity projektu musia byť vo vecnom súlade s typmi oprávnených aktivít IROP, na realizáciu ktorých je vyhlásená táto výzva.  Aktivitu D.) nie je možné realizovať ako samostatnú aktivitu. V rámci realizácie aktivity D.) nie je oprávneným výdavkom vypracovanie štúdií uskutočniteľnosti.  Medzi podporné aktivity projektu v rámci tejto výzvy patria výdavky na zabezpečenie informovanosti a komunikácie projektu a mzdové výdavky na riadenie projektu.  **Oprávnené sú len tie úseky, ktoré predstavujú „bezpečné/isté“ riešenia pre akýkoľvek strategický rozvojový dokument pre oblasť dopravy a/alebo sú už dostatočne odôvodnené národnou dopravnou stratégiou.** Podporené projekty musia byť v súlade s parametrami pre „bezpečné/isté“ intervencie, t.j. (i) projekt vytvára prepojenie na infraštruktúru siete TEN-T a/alebo (ii) projekt rieši úzke miesto v cestnej doprave a/alebo (iii) projekt predstavuje dôležitú spojnicu pre miestnu/národnú verejnú osobnú dopravu resp. zabezpečuje prístup k verejnej osobnej doprave a/alebo (iv) projekt zvyšuje parametre cestnej komunikácie s dôrazom na bezpečnostné a modernizačné prvky.  Cieľom opatrení je odstraňovanie nehodových lokalít, zvýšenie bezpečnosti na cestách a križovatkách, rekonštrukcia a budovanie dopravných subsystémov zabezpečujúcich zvyšovanie úrovne dopravných, bezpečnostných a environmentálnych aspektov pre bezpečný pohyb zraniteľných účastníkov premávky, predovšetkým chodcov a cyklistov a tiež zmierňovanie dopadov negatívnych vplyvov dopravy na životné prostredie a obyvateľov prejazdných úsekov ciest cez mestá a obce.  Súčasťou rekonštrukcie/modernizácie sú tiež stavebné úpravy nevyhovujúcich mostných objektov a nehodových lokalít (napr. križovatiek), ktoré sú lokalizované na cestnej sieti spĺňajúcej parametre „bezpečných/istých“ projektov.  Technické riešenie musí byť v súlade s platnou legislatívou a platnými technickými normami, pričom tieto sú aplikované v procese prípravy projektu, ako aj počas doby udržateľnosti.  V rámci výzvy **nie sú oprávnené aktivity týkajúce sa údržby komunikácie**, ktorej cieľom je zabezpečiť prevádzkovú funkčnosť vozovky, spoľahlivosť a bezpečnosť cestnej premávky a odstránením porúch prinavrátiť cestnej komunikácii pôvodné funkčné vlastnosti. Taktiež **nie sú oprávnené aktivity týkajúce sa opráv** vozoviek a ich súčastí zameraných na odstránenie porúch, opotrebení vozovky a príslušnej vybavenosti, ktorých cieľom je obnova alebo zlepšenie funkčnosti cestnej komunikácie a ich súčastí za účelom včasného zabránenia nadmerného narušenia technických a funkčných vlastností.  Príprava a realizácia údržby a opráv cestných komunikácií prebieha v zmysle Technických podmienok – Prehliadky, údržba a oprava cestných komunikácií, diaľnice, rýchlostné cesty a cesty (TP 08/2013), Ministerstvo dopravy, výstavby a regionálneho rozvoja SR. |
| **12** | **Podmienka, že žiadateľ neukončil fyzickú realizáciu všetkých oprávnených hlavných aktivít projektu pred predložením žiadosti o NFP** | Žiadateľ nesmie ukončiť fyzickú realizáciu všetkých oprávnených hlavných aktivít projektu pred predložením ŽoNFP RO pre IROP bez ohľadu na to, či žiadateľ uhradil všetky súvisiace platby. |

* 1. **Kategória podmienok poskytnutia príspevku: Oprávnenosť výdavkov realizácie projektu**

|  |  |  |
| --- | --- | --- |
| P.č. | Podmienka poskytnutia príspevku | Popis podmienky poskytnutia príspevku |
| **13** | **Podmienka, že výdavky projektu sú oprávnené** | **Vecná oprávnenosť výdavkov**  Výdavky projektu musia byť preukázateľne oprávnené na financovanie z IROP, to znamená, že sú v súlade s pravidlami oprávnenosti výdavkov, podrobne definovanými v Príručke pre žiadateľa, príloha č. 2 Príručky pre oprávnenosť výdavkov IROP.  Príloha č. 5 výzvy definuje konkrétne podmienky oprávnenosti výdavkov pre túto výzvu. |
| **14** | **Podmienka oprávnenosti výdavkov pre projekty generujúce príjem** | Oprávnené výdavky na projekty, ktoré vytvárajú príjem (či už počas realizácie projektu v zmysle čl. 65 všeobecného nariadenia, alebo po jeho ukončení v zmysle čl. 61 všeobecného nariadenia), je potrebné znížiť o čisté príjmy, aby bola zabezpečená primeraná výška pomoci (t.j. aby nedošlo k neadekvátnemu poskytovaniu finančných prostriedkov IROP nad rámec skutočnej potreby projektu), pričom sa berie do úvahy potenciál projektu vytvárať čistý príjem v priebehu konkrétneho referenčného obdobia, ktoré pokrýva realizáciu projektu, ako aj obdobie po jeho ukončení Uvedená primeraná výška pomoci predstavuje tzv. „medzeru vo financovaní“, ktorá vzniká, ak čistý príjem za príslušné obdobie nedokáže v plnej miere pokryť investičné výdavky projektu. Uplatňuje sa, ak sa na projekt vzťahuje podmienka projektov generujúcich príjem viď. Príručku pre Žiadateľa, kap. 2.9 Podmienky poskytnutia príspevku a forma ich overenia, tabuľka č.4: Podmienky poskytnutia príspevku a ich forma overenia.  Žiadateľ je povinný za účelom posúdenia splnenia tejto podmienky poskytnutia príspevku predložiť analýzu nákladov a výnosov projektu (súčasťou je aj finančná analýza projektu) vypracovanú podľa pokynov uvedených v dokumente „Príručka k analýze nákladov a výnosov projektov cestnej infraštruktúry IROP“ zverejnenej na webovom sídle [*www.mpsr.sk*](http://www.mpsr.sk)*, v časti „Metodické usmernenia RO pre IROP“* a požiadať v ŽoNFP len o príspevok, ktorý predstavuje medzeru vo financovaní. |

* 1. **Kategória podmienok poskytnutia príspevku: Oprávnenosť miesta realizácie projektu**

|  |  |  |
| --- | --- | --- |
| P.č. | Podmienka poskytnutia príspevku | Popis podmienky poskytnutia príspevku |
| **15** | **Podmienka, že projekt je realizovaný na oprávnenom území** | Žiadateľ je povinný realizovať projekt na oprávnenom území. Územná oprávnenosť realizácie projektov predkladaných na základe tejto výzvy je definovaná v súlade s podmienkami IROP na celé územie Slovenskej republiky. |

* 1. **Kategória podmienok poskytnutia príspevku: Kritériá pre výber projektov**

|  |  |  |
| --- | --- | --- |
| P.č. | Podmienka poskytnutia príspevku | Popis podmienky poskytnutia príspevku |
| **16** | **Podmienka splnenia hodnotiacich kritérií** | Predkladaná ŽoNFP musí spĺňať kvalitatívnu úroveň definovanú prostredníctvom hodnotiacich kritérií. Kritériá pre výber projektov ako aj ich kategorizácia do hodnotiacich oblastí tvoria prílohu č. 8 tejto výzvy. |

* 1. **Kategória podmienok poskytnutia príspevku: Spôsob financovania**

|  |  |  |
| --- | --- | --- |
| P.č. | Podmienka poskytnutia príspevku | Popis podmienky poskytnutia príspevku |
| **17** | **Podmienka relevantného spôsobu financovania** | Spôsob financovania jednotlivých projektov, t. j. **predfinancovanie a refundácia**, **alebo kombinácia uvedených systémov,** bude stanovený v zmluve o poskytnutí NFP v súlade s platným Systémom finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020, ktorý je zverejnený na internetovej stránke [www.finance.gov.sk/Default.aspx?CatID=9348](http://www.finance.gov.sk/Default.aspx?CatID=9348).  Forma poskytovaného príspevku: **nenávratný finančný príspevok.** |

* 1. **Kategória podmienok poskytnutia príspevku: Splnenie podmienok ustanovených v osobitných predpisoch**

|  |  |  |
| --- | --- | --- |
| P.č. | Podmienka poskytnutia príspevku | Popis podmienky poskytnutia príspevku |
| **18** | **Podmienky týkajúce sa štátnej pomoci a vyplývajúce zo schém štátnej pomoci/pomoci de minimis** | Oprávnené aktivity tak, ako sú stanovené touto výzvou nie sú poskytovaním štátnej pomoci, a teda vo vzťahu k oprávneným aktivitám sa neuplatňujú pravidlá štátnej pomoci. Ak žiadateľ/prijímateľ uvedené pravidlo poruší a nezachová striktne charakter svojho projektu, ktorý svojimi aktivitami nepredstavuje štátnu pomoc, nesie za svoje konanie plnú právnu zodpovednosť v súvislosti s porušením pravidiel týkajúcich sa štátnej pomoci. Žiadateľ/prijímateľ zároveň berie na vedomie, že rovnaké právne následky nastanú aj v prípade, ak v rámci jeho projektu dôjde k poskytnutiu, tzv. nepriamej štátnej pomoci alebo k poskytnutiu inej formy výhody, ktorá na základe Zmluvy o fungovaní EÚ znamená porušenie pravidiel týkajúcich sa štátnej pomoci. Žiadateľ/prijímateľ si je zároveň vedomý, že štátnou pomocou sa v tejto súvislosti rozumie každá pomoc v akejkoľvek forme, ktorú poskytovateľ poskytuje na podnikanie alebo v súvislosti s ním priamo alebo nepriamo z prostriedkov štátneho rozpočtu, zo svojho rozpočtu alebo z vlastných zdrojov podniku, pričom však nezáleží na právnej forme žiadateľa/prijímateľa a spôsobe jeho financovania*.* |
| **19** | **Podmienka neporušenia zákazu nelegálnej práce a nelegálneho zamestnávania** | Žiadateľ musí preukázať, že neporušil zákaz nelegálnej práce a nelegálneho zamestnávania[[13]](#footnote-14) za obdobie 5 rokov predchádzajúcich podaniu ŽoNFP. |

* 1. **Kategória podmienok poskytnutia príspevku: Ďalšie podmienky poskytnutia príspevku**

|  |  |  |
| --- | --- | --- |
| P.č. | Podmienka poskytnutia príspevku | Popis podmienky poskytnutia príspevku |
| **20** | **Podmienka, že žiadateľ má vysporiadané majetkovo-právne vzťahy a povolenia na realizáciu aktivít projektu** | Nehnuteľnosti (pozemky a stavby) a hnuteľné veci, prostredníctvom ktorých dochádza k realizácii projektu, musia byť vo výlučnom vlastníctve žiadateľa, alebo žiadateľ musí mať k predmetným nehnuteľnostiam a hnuteľným veciam iné právo, na základe ktorého je oprávnený užívať všetky nehnuteľnosti a hnuteľné veci, na ktorých má byť projekt realizovaný. Túto podmienku poskytnutia príspevku musí žiadateľ spĺňať počas realizácie projektu a zároveň počas obdobia udržateľnosti projektu, t. j. minimálne 5 rokov po ukončení realizácie projektu.  Na nehnuteľnom majetku/hnuteľnom majetku, ktorý má byť zhodnotený z prostriedkov NFP alebo jeho časti, alebo na nehnuteľnom majetku/hnuteľnom majetku, ktorý má byť z prostriedkov NFP alebo jeho časti nadobudnutý (kúpna zmluva, zmluva o budúcej kúpnej zmluve a pod.) nesmie viaznuť záložné právo v čase od podania ŽoNFP až do uzavretia zmluvy o NFP.  **Osobitné povolenie na realizáciu aktivít:**  V prípade investícií, pri ktorých sa vyžaduje vydanie stavebného povolenia alebo iného povolenia na realizáciu stavby, je žiadateľ povinný predložiť v súlade s ustanoveniami stavebného zákona k ŽoNFP právoplatné rozhodnutie príslušného stavebného úradu, resp. oznámenie stavebného úradu, že nemá námietky voči predloženému stavebnému ohláseniu, vrátane príslušnej projektovej dokumentácie (ak relevantné). |
| **21** | **Podmienka oprávnenosti z hľadiska plnenia požiadaviek v oblasti posudzovania vplyvov na životné prostredie** | Projekt, ktorý je predmetom ŽoNFP, musí byť z hľadiska navrhovanej činnosti v súlade s požiadavkami v oblasti posudzovania vplyvu navrhovanej činnosti v súlade so zákonom č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon o posudzovaní vplyvov“).  V prípade, ak v rámci navrhovanej činnosti došlo k zmene, zmena navrhovanej činnosti musí byť rovnako v súlade s požiadavkami v oblasti posudzovania vplyvu navrhovanej činnosti na životné prostredie v súlade so zákonom o posudzovaní vplyvov.  Závery uvedené v záverečnom stanovisku z posudzovania vplyvov na životné prostredie (ak navrhovaná činnosť alebo jej zmena podlieha povinnému hodnoteniu alebo z rozhodnutia zo zisťovacieho konania vyplynulo, že sa navrhovaná činnosť alebo jej zmena bude ďalej posudzovať podľa zákona o posudzovaní vplyvov) musia byť zohľadnené v povolení na realizáciu projektu, resp. v zmene takéhoto povolenia (t.j. uvedené platí rovnako aj v prípade zmien v povolení na realizáciu projektu).  Príspevok nie je možné poskytnúť na realizáciu projektu s negatívnym vplyvom na životné prostredie (znečisťovanie alebo poškodzovanie životného prostredia), a to pokiaľ ide o akýkoľvek priamy alebo nepriamy vplyv na životné prostredie vrátane vplyvu na zdravie, flóru, faunu, biodiverzitu, pôdu, klímu, ovzdušie, vodu, krajinu, prírodné lokality, hmotný majetok, kultúrne dedičstvo a vzájomné pôsobenie medzi týmito faktormi. |
| **22** | **Podmienka oprávnenosti z hľadiska preukázania súladu s požiadavkami v oblasti dopadu plánov a projektov na územia sústavy NATURA 2000** | Projekt, ktorý je predmetom ŽoNFP, a ktorý z hľadiska svojich aktivít zasahuje do územia sústavy NATURA 2000, nesmie mať významný nepriaznivý vplyv na územia sústavy NATURA 2000. |
| **23** | **Podmienka oprávnenosti z hľadiska súladu s horizontálnymi princípmi** | Projekt, ktorý je predmetom konania o žiadosti o NFP musí byť v súlade s horizontálnymi princípmi udržateľný rozvoj, podpora rovnosti mužov a žien a nediskriminácia, ktoré sú definované v Partnerskej dohode SR na roky 2014 – 2020, čl. 7 a 8 všeobecného nariadenia a v Príručke pre žiadateľa v kapitole 5. Nediskriminácia, resp. prístupnosť má byť zabezpečená v súlade s Dohovorom OSN podľa č. 9 a 19 o právach osôb so zdravotným postihnutím, vyhláškou MŽP SR č. 532/2002 Z. z. a zákonom č. 50/1976 Zb. o územnom plánovaní stavebnom poriadku.  Žiadateľ po ukončení realizácie aktivít projektu informuje RO pre IROP, či boli voči nemu uplatnené ekonomické alebo fiškálne nástroje, najmä pokuty a poplatky resp. iné sankčné mechanizmy podľa uplatňovania zásady „znečisťovateľ platí“. |
| **24** | **Maximálna a minimálna výška príspevku** | **Minimálna výška** pomoci: **nie je stanovená**.  **Maximálna výška** pomoci: **nie je stanovená.** |
| **25** | **Časová oprávnenosť realizácie projektu** | V rámci výzvy nie je stanovená maximálna ani minimálna dĺžka realizácie projektu, pri dodržaní časovej oprávnenosti výdavkov projektu, ktorá je uvedená v Príručke pre žiadateľa – Príloha č. 2a: Pravidlá OV. |
| **26** | **Podmienka poskytnutia príspevku z hľadiska definovania merateľných ukazovateľov projektu** | Výstupy, ktoré majú byť dosiahnuté realizáciou aktivít projektu musia byť kvantifikované prostredníctvom merateľných ukazovateľov definovaných v prílohe č. 4 tejto výzvy |
| **27** | **Podmienka zamedzenia duplicitného financovania** | Žiadateľ na oprávnené výdavky uvedené v projekte nemôže súčasne žiadať ich financovanie z iných verejných zdrojov do času ukončenia konania o príslušnej ŽoNFP v prípade vydania Rozhodnutia o neschválení ŽoNFP.  Výdavky, na ktoré boli v minulosti poskytnuté finančné prostriedky z verejných zdrojov, sú v rámci projektu neoprávnené. Oprávnení žiadatelia, ktorí získali prostriedky z verejných zdrojov na aktivity definované vo výzve, môžu predložiť ŽoNFP len za podmienky, že sú predmetom projektu iba výdavky, ktoré  neboli podporené z iných dotácií z verejných zdrojov v období  predchádzajúcom predloženiu žiadosti o NFP. |
| **28** | **Podmienka, že na verejné práce je vykonaná štátna expertíza** | Ak ide o verejnú prácu v zmysle zákona č. 260/2007 Z. z., ktorým sa mení a dopĺňa zákon č. 254/1998 Z. z. o verejných prácach, žiadateľ je povinný predložiť protokol o vykonaní štátnej expertízy spolu s aktualizáciou údajov expertízy do cenovej úrovne aktuálneho roka. Žiadateľ predloží aj presný prepočet s informáciou, odkiaľ čerpal údaje k prepočtu. |
| **29** | **Podmienka vykonania bezpečnostného auditu alebo inšpekcie** | Podmienkou realizácie projektov ciest je vykonanie bezpečnostného auditu alebo inšpekcie pred realizáciou projektu, a to v zmysle zákona č. 249/2011 Z. z. o riadení bezpečnosti pozemných komunikácií a o zmene a doplnení niektorých zákonov. Žiadateľ predloží bezpečnostný audit alebo inšpekciu. Zároveň, žiadateľ v opise projektu popíše, akým spôsobom boli v rámci projektu zapracované odporúčania bezpečnostného auditu alebo inšpekcie. |
| **30** | **Podmienka splnenia parametrov ciest II. triedy** | Projekt cesty III. triedy musí spĺňať technické parametre cesty II. triedy v zmysle STN 73 6101 „Projektovanie ciest a diaľnic“. Žiadateľ zároveň podá na príslušný schvaľujúci orgán žiadosť o prekategorizovanie cesty, ktorej sa projekt týka, na cestu II. triedy. Žiadateľ podá uvedenú žiadosť do termínu ukončenia prvého monitorovaného obdobia udržateľnosti projektu[[14]](#footnote-15)[1]. |
| **31** | **Podmienka splnenia parametrov „bezpečných/istých“ projektov** | Projekt je v súlade s parametrami pre „bezpečné/isté“ intervencie, ak:. (i) projekt vytvára prepojenie na infraštruktúru siete TEN-T a/alebo (ii) projekt rieši úzke miesto v cestnej doprave a/alebo (iii) projekt predstavuje dôležitú spojnicu pre miestnu/národnú verejnú osobnú dopravu resp. zabezpečuje prístup k verejnej osobnej doprave a/alebo (iv) projekt zvyšuje parametre cestnej komunikácie s dôrazom na bezpečnostné a modernizačné prvky.  Žiadateľ pred predložením ŽoNFP zašle na RO pre IROP Prílohu výzvy č. 11 – Project fiche pre tzv. „bezpečný/istý“ projekt v rámci špecifického cieľa 1.1. IROP, na základe ktorej RO pre IROP žiadateľovi najneskôr do konca nasledujúceho kalendárneho mesiaca doručí stanovisko, či projekt spĺňa parametre „bezpečných/istých“ projektov. |

1. **Overovanie podmienok poskytnutia príspevku a ďalšie informácie k výzve**
   1. **Overovanie podmienok poskytnutia príspevku**

RO/SO pre IROP v konaní o ŽoNFP overuje splnenie podmienok poskytnutia príspevku v súlade s výzvou   
a dokumentmi, na ktoré sa výzva odvoláva. Konanie o ŽoNFP prebieha v rámci nasledujúcich základných fáz:

1. Administratívne overenie

2. Odborné hodnotenie a výber

3. Opravné prostriedky (nepovinná časť konania).

RO pre IROP je oprávnený overiť podmienky poskytnutia príspevku alebo niektoré z podmienok poskytnutia príspevku v rámci konania o ŽoNFP priamo na mieste u žiadateľa.

Bližšie informácie o postupe RO/SO pre IROP v rámci jednotlivých fáz konania sú uvedené v Príručke   
pre žiadateľa, kapitola 4.2.

**Podmienky poskytnutia príspevku stanovené v tejto výzve sú predmetom overovania v konaní   
o ŽoNFP a musia byť splnené bez ohľadu na skutočnosť, či ich úplné znenie je priamo uvedené   
v texte výzvy alebo je uvádzané, resp. bližšie popísané v dokumente/dokumentoch, na ktoré sa táto výzva odvoláva.**

* 1. **Uzavretie zmluvy o poskytnutí NFP**

Po schválení ŽoNFP zašle RO pre IROP návrh na uzavretie zmluvy o poskytnutí NFP žiadateľovi:

a) ktorému rozhodnutie o schválení ŽoNFP nadobudlo právoplatnosť,

b) ktorý splnil podmienky určené vo výroku rozhodnutia podľa § 19 ods. 11 zákona o príspevku z EŠIF, ak boli podmienky vo výroku rozhodnutia určené a

c) ktorý poskytol súčinnosť potrebnú na uzavretie zmluvy o poskytnutí NFP.

Bližšie podrobnosti a procesný postup pri uzatváraní zmluvy o poskytnutí NFP je uvedený v Príručke   
pre žiadateľa, v kapitole 6.

* 1. **Využitie zásobníka žiadostí o NFP v súlade s § 21 zákona o príspevku z EŠIF**

Využitie zásobníka projektov sa v rámci tejto výzvy bude aplikovať v súlade so Systémom riadenia EŠIF, časť 3.2.3 Zásobník projektov.

* 1. **Zverejňovanie informácií**

RO pre IROP zverejní na webovom sídle www.mpsr.sk **do 60 pracovných dní** od skončenia rozhodovania o ŽoNFP v rámci každého hodnotiaceho kola Zoznam schválených ŽoNFP a Zoznam neschválených ŽoNFP v poradí určenom na základe aplikácii kritérií pre výber projektov – hodnotiacich kritérií. V zozname schválených a neschválených ŽoNFP sa zverejňujú údaje v rozsahu podľa § 48 ods.1 a ods. 2 zákona   
o príspevku z EŠIF.

Žiadateľ berie na vedomie, že zverejňované informácie, ktoré sú považované za osobné údaje sú RO   
pre IROP a Centrálny koordinačný orgán (ďalej aj „CKO”) oprávnení zverejniť bez osobitného súhlasu žiadateľa v súlade s § 47 zákona o príspevku z EŠIF.

1. **Zmena a zrušenie výzvy**

V nevyhnutných prípadoch, kedy nie je možné konať o ŽoNFP predložených na základe pôvodne vyhlásenej výzvy, alebo je zmena potrebná za účelom jej optimalizácie, resp. vhodnejšieho nastavenia, je RO pre IROP oprávnený v súlade s § 17 ods. 6, 7 a 8 zákona o príspevku z EŠIF výzvu zmeniť alebo zrušiť.

RO pre IROP je oprávnený vykonať zmeny formálnych náležitostí výzvy (§ 17 ods. 2 zákona o príspevku   
z EŠIF), pričom v prípade takýchto zmien je RO pre IROP povinný posudzovať ich dopad z hľadiska zachovania princípov transparentnosti, rovnakého zaobchádzania a primeranosti.

RO pre IROP je oprávnený výzvu zmeniť do jej uzavretia, ak sa podstatným spôsobom nezmenia podmienky poskytnutia príspevku určené vo výzve (povolenou zmenou je napr. zmena formy preukazovania podmienky poskytnutia príspevku, bez samotnej zmeny podmienky poskytnutia príspevku). RO pre IROP umožní žiadateľom v primeranej lehote zmeniť ŽoNFP predložené do termínu zmeny výzvy,   
o ktorých RO pre IROP nerozhodol, ak ide o takú zmenu, ktorou môžu byť skôr predložené ŽoNFP dotknuté a zároveň sa zmena výzvy týka aj ŽoNFP, ktoré boli predložené pred vykonaním zmeny, ale pred rozhodnutím o ŽoNFP. Aj v prípade týchto zmien je RO pre IROP povinný posudzovať ich dopad z hľadiska zachovania princípov transparentnosti, rovnakého zaobchádzania a primeranosti.

V prípade legislatívnych zmien, ktoré majú alebo môžu mať vplyv na zmenu podmienok poskytnutia príspevku, takáto zmena nepredstavuje zmenu výzvy za predpokladu, že novelizáciou alebo vydaním nového všeobecne záväzného právneho predpisu nedôjde k zmene vecnej podstaty podmienky poskytnutia príspevku. RO pre IROP v takom prípade posudzuje ŽoNFP podľa aktuálne platného právneho predpisu, rešpektujúc prechodné ustanovenia vo vzťahu k jeho účinnosti. V prípade, ak legislatívne zmeny vyvolajú potrebu zmeny v podmienkach poskytnutia príspevku, RO pre IROP v nadväznosti na ich posúdenie rozhodne o potrebe zmeny alebo zrušenia výzvy.

V prípade zmien spojených s predkladaním ŽoNFP prostredníctvom ITMS2014+ (napr. zmeny   
v technickom spôsobe vypĺňania jednotlivých častí ŽoNFP), takéto zmeny nepredstavujú zmenu výzvy   
a o relevantných technických postupoch bude RO pre IROP žiadateľov informovať. V prípade identifikácie chýb v písaní, v počtoch alebo iných zrejmých nesprávností (napr. vyplývajúce z potreby úpravy technických náležitostí vybraných vzorových formulárov príloh ŽoNFP alebo iných častí výzvy   
alebo dokumentov týkajúcich sa výzvy) takéto zmeny nepredstavujú zmenu výzvy a o vykonaných opravách/úpravách RO pre IROP informuje žiadateľov zverejnením na svojom webovom sídle.

V prípade, ak dôjde k podstatnej zmene podmienok poskytnutia príspevku, alebo ak z objektívnych dôvodov nie je možné schváliť ŽoNFP a následne financovať projekty na základe výzvy, RO pre IROP výzvu zruší. Žiadosti o NFP predložené do dátumu zrušenia výzvy, o ktorých RO pre IROP nerozhodol, RO pre IROP vráti všetkým žiadateľom alebo RO pre IROP o všetkých ŽoNFP rozhodne, ak je možné rozhodnúť o ŽoNFP podľa podmienok poskytnutia príspevku platných ku dňu predloženia ŽoNFP.

Pravidlá pre zmenu/zrušenie výzvy sa rovnako aplikujú na prípad zmien v dokumentoch, na ktoré sa výzva odvoláva a takéto zmeny majú vplyv na zmenu podmienok poskytnutia príspevku.

Zmeny výzvy a jej príloh, vrátane zdôvodnenia zmien ako aj zrušenie výzvy, vrátane zdôvodnenia zrušenia, budú zverejňované formou oznámenia na webovom sídle RO pre IROP (uvedených v časti 1.7 výzvy).   
V oznámeniach RO pre IROP zároveň definuje, na aké ŽoNFP sa zmena vzťahuje, resp. či o ŽoNFP predložených do zrušenia výzvy rozhodne podľa podmienok platných ku dňu predloženia ŽoNFP alebo ich vráti žiadateľovi.

Zmena výzvy, resp. zrušenie výzvy je účinné v súlade s informáciou uvedenou v oznámení   
o zmene/zrušení výzvy, najskôr však dňom zverejnenia na webovom sídle RO pre IROP [www.mpsr.sk](http://www.mpsr.sk).

1. **Prílohy výzvy**
2. Formulár žiadosti o NFP
3. Opis projektu
4. Príručka pre žiadateľa
5. Zoznam merateľných ukazovateľov a iných údajov
6. Zoznam oprávnených výdavkov
7. Predbežná informácia pre žiadateľov podľa čl. 13 Nariadenia Komisie (ES, Euroatom) č. 1302/2008 o centrálnej databáze vylúčených subjektov
8. Synergie a komplementarity s inými programami EŠIF, EÚ a SR
9. Kritériá pre výber projektov
10. Obce spadajúce do mestskej funkčnej oblasti
11. Príloha č. 4 - Metodiky multikriteriálneho hodnotenia investičných projektov pre IROP/RIÚS - Zoznam centier osídlenia nadregionálneho významu (KURS 2011)
12. Project fiche pre tzv. „bezpečný/istý“ projekt v rámci špecifického cieľa 1.1. IROP

1. mestská funkčná oblasť – príloha výzvy č. 9 [↑](#footnote-ref-2)
2. Zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov [↑](#footnote-ref-3)
3. Miesto a spôsob podania ŽoNFP je bližšie popísané v časti 1.6 Miesto a spôsob podania ŽoNFP. [↑](#footnote-ref-4)
4. Systému riadenia Európskych štrukturálnych a investičných fondov, kapitola 1.2, ods. 3, písm. d) [↑](#footnote-ref-5)
5. V zmysle podmienok uvedených v tejto kapitole vyššie. [↑](#footnote-ref-6)
6. Príručka pre žiadateľa – tabuľka 4: Podmienky poskytnutia príspevku a ich forma overenia [↑](#footnote-ref-7)
7. Predloženie žiadosti popísané v Príručke pre žiadateľa, kap. 3.3.1 Spôsob predkladania ŽoNFP [↑](#footnote-ref-8)
8. Možnosť priebežného predkladania žiadostí o NFP nie je obmedzená stanovenými konečnými termínmi jednotlivých hodnotiacich kôl. [↑](#footnote-ref-9)
9. Žiadateľ predkladá v rámci podmienok prílohy popísané vo formulári žiadosti o NFP – časť. 14 Zoznam povinných príloh žiadosti o NFP [↑](#footnote-ref-10)
10. Táto podmienka poskytnutia príspevku pokrýva aj skutočnosť, že projekt nesmie zahŕňať činnosti, ktoré boli súčasťou projektu, v prípade ktorého sa začalo alebo malo začať vymáhacie konanie po premiestnení výrobnej činnosti mimo Slovenskej republiky v súlade s článkom 71 všeobecného nariadenia. [↑](#footnote-ref-11)
11. V prípade posúdenia statusu podnik v ťažkostiach pri žiadateľovi, ktorým je obec sa vychádza z ustanovenia zákona   
    č. 583/2004 Z. z. o rozpočtových pravidlách územnej samosprávy v znení neskorších predpisov v zmysle ktorého sa obec považuje za podnik v ťažkostiach, ak sa dostala do nútenej správy. [↑](#footnote-ref-12)
12. Zákon č. 539/2008 Z. z. o podpore regionálneho rozvoja v znení zákona č. 309/2014 Z. z., ktorým sa mení a dopĺňa zákon   
    č. 539/2008 Z. z. o podpore regionálneho rozvoja v znení neskorších predpisov. [↑](#footnote-ref-13)
13. Zákon č. 82/2005 Z. z. o nelegálnej práci a nelegálnom zamestnávaní v znení neskorších predpisov [↑](#footnote-ref-14)
14. [1] Za prvé monitorované obdobie sa považuje obdobie od ukončenia realizácie aktivít projektu (t.j. deň nasledujúci po poslednom dni monitorovaného obdobia záverečnej monitorovacej správy projektu) do 12 mesiacov odo dňa finančného ukončenia projektu. Údaje za prvé monitorované obdobie predkladá prijímateľ v prvej následnej monitorovacej správe. [↑](#footnote-ref-15)